[pic] | AZ EURÓPAI KÖZÖSSÉGEK BIZOTTSÁGA |

Brüsszel, 2009.10.29.

COM(2009)608 végleges

Javaslat:

A TANÁCS HATÁROZATA

az Észt Köztársaságnak és a Szlovén Köztársaságnak a közös hozzáadottértékadó-rendszerről szóló 2006/112/EK tanácsi irányelv 167. cikkétől eltérő intézkedés alkalmazására történő felhatalmazásáról

INDOKOLÁS

1. A javaslat háttere

A közös hozzáadottértékadó-rendszerről szóló, 2006. november 28-i 2006/112/EK irányelv (a továbbiakban: a héairányelv) 395. cikke értelmében a Tanács – a Bizottság javaslata alapján, egyhangú döntéssel – bármelyik tagállamot felhatalmazhatja arra, hogy az irányelvben foglaltaktól eltérő különös intézkedéseket vezessen be a hozzáadottérték-adó (héa) beszedésének egyszerűsítésére vagy egyes adócsalások és adókikerülések megelőzésére.

Az Észt Köztársaság (a továbbiakban: Észtország) és a Szlovén Köztársaság (a továbbiakban: Szlovénia) a 2007. január 30-i 2007/133/EK tanácsi határozattal (HL L 57., 2007.2.24., 12. o.) felhatalmazást kapott arra, hogy 2009. december 31-ig a héairányelv 167. cikkétől eltérő, különös intézkedést vezessen be.

A felhatalmazás lehetővé teszi, hogy a héa levonásához való jog keletkezését a hozzáadottérték-adónak az eladó, illetőleg a szolgáltató részére történő kifizetéséig elhalasszák azon adóalanyok tekintetében, amelyek éves árbevétele nem haladja meg a 208 646 EUR-t Szlovénia esetében, illetőleg amelyeket egyéni vállalkozóként vettek nyilvántartásba Észtország esetében, és amelyek ezért az úgynevezett pénzforgalmi szemléletű elszámolás választható rendszerét alkalmazhatják, mely szerint – az említett irányelv 66. cikkének b) pontjával összhangban – a bevételi ügyletek utáni héafizetési kötelezettség az ellenérték átvételének időpontjában keletkezik.

A Bizottság Főtitkárságán 2009. szeptember 4-én iktatott két levél révén Észtország engedélyt kért az említett intézkedés hatályának meghosszabbítására, és arra, hogy a rendszert csak azok az adófizetők alkalmazhassák, amelyek éves árbevétele nem haladja meg a 208 646 EUR-t. A Főtitkárságon 2009. július 23-án és 31-én iktatott két levelében Szlovénia szintén engedélyt kért a fent említett intézkedés hatályának meghosszabbítására, illetve arra, hogy a rendszer alkalmazására jogosultak éves árbevételének felső határát 400 000 EUR-ra módosíthassa. Szlovénia jelezte, hogy a felső küszöb emelése több kisvállalkozás számára tenné lehetővé az adminisztratív terhek csökkentését, és egyúttal likviditásukat is javítaná. A módosítás további 8787 adóalanyt vonna be a rendszerbe.

A héairányelv 395. cikkének (2) bekezdésével összhangban a Bizottság – 2009. október 1-jén kelt, Észtországot érintő, valamint 2009. szeptember 25-én kelt, Szlovéniát érintő leveleiben – továbbította a két ország kérelmét a többi tagállam részére, és – 2009. október 5-én kelt, Észtországot érintő, valamint 2009. szeptember 29-én kelt, Szlovéniát érintő leveleiben – arról értesítette a két országot, hogy rendelkezésére áll az elbíráláshoz általa hasznosnak ítélt valamennyi információ.

Az úgynevezett pénzforgalmi szemléletű elszámolási rendszer egy, az adómentességet nem élvező kisvállalkozásoknak szánt, egyszerűsített és önként választható adózási rendszer. A rendszer lehetőséget ad a szóban forgó adóalanyoknak, hogy kiadásaik és bevételi ügyleteik teljesítési időpontja alapján, egyszerű szabály alkalmazásával állapítsák meg, melyik időpontban kell héalevonási jogukat gyakorolniuk, illetőleg az adót befizetniük az adóhatóságnak. Az intézkedés tehát az egyszerűsítést szolgálja, különösen olyan vállalkozások esetében, amelyek a szokásos szabályok szerint nehezen tudják meghatározni a kiadási és bevételi ügyleteikkel kapcsolatos adófizetési kötelezettség időpontját, továbbá amelyek nem eredményszemléletű számvitelt vezetnek. A szóban forgó rendszer ráadásul a likviditást is javítja, különösen azon vállalkozások esetében, amelyek nagyobb részt nem héaköteles kiadásokat – például bérkifizetéseket – eszközölnek, vagy amelyek hosszú fizetési határidőt kénytelenek hagyni ügyfeleiknek, maguk azonban nem érvényesíthetik ugyanezt beszállítóik felé.

Fontos szem előtt tartani, hogy a közös hozzáadottértékadó-rendszerről szóló 2006/112/EK irányelvnek a számlázás szabályai tekintetében történő módosításáról szóló irányelvre vonatkozó, 2009. január 28-i javaslatába (COM(2009) 21) a Bizottság olyan rendelkezéseket foglalt, amelyek lehetővé teszik a tagállamoknak, hogy a héa levonásához való jog keletkezését a héának az eladó, illetőleg a szolgáltató részére történő kifizetéséig elhalasszák azon adóalanyok esetében, amelyek éves árbevétele nem haladja meg a tagállamok által legfeljebb 2 000 000 EUR-ban (vagyis a mikrovállalkozásoknak a 2003. május 6-i 2003/361/EK bizottsági ajánlás – HL L 124., 2003.5.20., 36. o. – szerinti összeghatárában) megállapítható összeghatárt, és amelyekre ezért olyan, önként választható rendszer vonatkozik, amelynek értelmében a bevételi ügyleteik utáni héafizetési kötelezettség csak az ellenérték átvételekor keletkezik.

A héairányelv 395. cikkében foglalt rendelkezések, valamint az Észtország és Szlovénia által előterjesztett érvek alapján a Bizottság úgy ítéli meg, hogy a kért eltérés megfelel az említett cikkben szereplő feltételeknek, és egyebek mellett – a pénzforgalmi szemléletű könyvelés önként választható rendszerébe illeszkedve – lehetővé teszi az adóbeszedés egyszerűsítését a mikrovállakozások esetében. Ebből következően, továbbá a fentiekben felidézett körülményeket is figyelembe véve a Bizottság nem kifogásolja a szóban forgó kérelmet, és ezért úgy ítéli meg, hogy a kapcsolódó javaslatot a Tanács elé kell terjesztenie. A rendszer kedvezményezettjeinek éves árbevételére megállapított felső összeghatárok – adott esetben a héairányelv 399. és 400. cikkében foglalt átváltási szabályok alkalmazása után – alacsonyabbak a Bizottság által javasoltnál.

A Bizottság mindazonáltal úgy ítéli meg, hogy a szóban forgó eltérés alkalmazását egyrészt indokolt határozott időre korlátozni, ezáltal lehetővé téve annak rendszeres értékelését – különösen a tagállamoktól kapott megfelelő információk alapján –, hogy az eltérést alátámasztó jogi, illetve ténybeli indokok még mindig fennállnak-e. Másrészt pedig indokoltnak tartja, hogy a szóban forgó eltérés alkalmazása mindenképpen megszűnjék a Bizottság által erre a különös rendszerre vonatkozóan javasolt harmonizált szabályok hatálybalépésekor.

2. Konzultáció az érdekeltekkel; hatásvizsgálat

A határozatjavaslat az úgynevezett pénzforgalmi szemléletű könyvelés önként választható rendszerének fenntartását teszi lehetővé; a rendszer a mikrovállalkozások számára kívánja megkönnyíteni a héára vonatkozó szabályok alkalmazását, egyúttal likviditásukat is javítva. A javaslat hatása tehát kedvező e vállalkozásokra nézve. Nem volt szükség sem külső szakértők bevonására, sem konzultációra az érdekeltekkel, és a határozat nem indokolja hatásvizsgálat elvégzését sem. Az intézkedés behatárolt hatálya és alkalmazási ideje miatt mindenképpen csak korlátozott hatásra lehet számítani.

3. a javaslat jogi elemei

A javasolt határozatnak az a célja, hogy Észtország és Szlovénia továbbra is élhessen a héairányelv 167. cikkétől való eltérés lehetőségével, vagyis a héa levonásához való jog keletkezését a hozzáadottérték-adónak az eladó, illetőleg a szolgáltató részére történő kifizetéséig elhalasszák azon adóalanyok tekintetében, amelyek éves árbevétele nem több mint 400 000 EUR Szlovénia, illetőleg 208 646 EUR nemzeti pénznemben kifejezett egyenértéke Észtország esetében, és amelyek ezért az úgynevezett pénzforgalmi szemléletű elszámolás választható rendszerét alkalmazzák, mely szerint – a héairányelv 66. cikkének b) pontjával összhangban – a bevételi ügyleteik utáni héafizetési kötelezettség az ellenérték átvételekor keletkezik.

A határozat jogalapjául a héairányelv 395. cikkében foglalt rendelkezések szolgálnak, azokat pedig az Európai Közösséget létrehozó szerződés 93. cikke alapján fogadták el. A szóban forgó rendelkezésekkel összhangban, ha egy tagállam az említett irányelvtől eltérő különös intézkedéseket kíván bevezetni, ehhez felhatalmazást kell kapnia a Tanácstól, ez pedig tanácsi határozat formájában történik. Mivel a forgalmi adóra vonatkozó jogszabályok összehangolásával kapcsolatos végrehajtási intézkedésről van szó, a szubszidiaritás elve teljesül.

A javaslat megfelel az arányosság elvének, vagyis nem lépi túl a kívánt egyszerűsítési célkitűzés eléréséhez szükséges mértéket, hiszen csak korlátozott számú, ráadásul a szóban forgó rendszer alkalmazását önként választó adóalanyra vonatkozik. A javaslat tehát csak kismértékű és indokolt eltérést engedélyez a héairányelvben megfogalmazott elvektől.

4. Költségvetési vonzatok

A javaslatnak nincsenek a közösségi költségvetést érintő vonzatai.

5. További információk

A javaslat értelmében a határozat alkalmazása automatikusan véget ér olyan rendelkezések hatálybalépésekor, amelyek a kérelem tárgyát képező különös eltérő intézkedés alkalmazását minden tagállam számára lehetővé tevő harmonizált szabályokat állapítanak meg.

Javaslat:

A TANÁCS HATÁROZATA

az Észt Köztársaságnak és a Szlovén Köztársaságnak a közös hozzáadottértékadó-rendszerről szóló 2006/112/EK tanácsi irányelv 167. cikkétől eltérő intézkedés alkalmazására történő felhatalmazásáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 93. cikkére,

tekintettel a közös hozzáadottértékadó-rendszerről szóló, 2006. november 28-i 2006/112/EK tanácsi irányelvre[1] és különösen annak 395. cikke (1) bekezdésére,

tekintettel a Bizottság javaslatára[2],

mivel:

1. Az Észt Köztársaság (a továbbiakban: Észtország), valamint a Szlovén Köztársaság (a továbbiakban: Szlovénia) a 2007/133/EK tanácsi határozattal[3] felhatalmazást kapott arra, hogy – a 2006/112/EK irányelv 167. cikkétől eltérve – a hozzáadottérték-adó (héa) levonásához való jog keletkezését a hozzáadottérték-adónak az eladó, illetőleg a szolgáltató részére történő kifizetéséig elhalassza azon adóalanyok esetében, amelyek az úgynevezett pénzforgalmi szemléletű elszámolás választható rendszerét alkalmazzák, mely szerint – az említett irányelv 66. cikkének b) pontjával összhangban – a termékértékesítéseik és szolgáltatásnyújtásaik utáni héafizetési kötelezettség az ellenérték átvételekor keletkezik. Ezt a rendszert Szlovénia esetében csak azok az adófizetők választhatják, amelyek éves árbevétele nem haladja meg a 208 646 EUR-t, Észtország esetében pedig azok, amelyek nyilvántartásba vett egyéni vállalkozók.

2. A Bizottság Főtitkárságán az Észtország által küldött, 2009. szeptember 4-én iktatott, valamint a Szlovénia által küldött, 2009. július 23-án és 31-én iktatott levelek révén a két ország engedélyt kért e különös eltérő intézkedés hatályának meghosszabbítására. Észtország kérte azt is, hogy a rendszer alkalmazására jogosultak köre ezentúl a 208 646 EUR-t meg nem haladó éves árbevétellel rendelkező adófizetőkre korlátozódjon. Szlovénia pedig azt is kérte, hogy a rendszert alkalmazók éves árbevételének felső határát 400 000 EUR-ra módosíthassa.

3. A 2006/112/EK irányelv 395. cikkének (2) bekezdésével összhangban a Bizottság – 2009. október 1-jén kelt, Észtországot érintő, illetve 2009. szeptember 25-én kelt, Szlovéniát érintő leveleiben – továbbította a két ország kérelmét a többi tagállam részére, és – 2009. október 5-én kelt, Észtországot érintő, valamint 2009. szeptember 29-én kelt, Szlovéniát érintő leveleiben – arról értesítette a két országot, hogy rendelkezésére áll az elbíráláshoz általa hasznosnak ítélt valamennyi információ.

4. Az úgynevezett pénzforgalmi szemléletű elszámolási rendszer egy, az adómentességet nem élvező kisvállalkozásoknak szánt, egyszerűsített és önként választható rendszer. A rendszer lehetőséget ad a szóban forgó adóalanyoknak, hogy kiadásaik és bevételi ügyleteik teljesítési időpontja alapján, egyszerű szabály alkalmazásával állapítsák meg, melyik időpontban kell héalevonási jogukat gyakorolniuk, illetőleg az adót befizetniük az adóhatóságnak. Ez a rendszer tehát az adóalany szempontjából egyszerűsítést jelentő, esetenként a likviditást is javító intézkedés.

5. A Bizottság 2009. január 28-án olyan – a közös hozzáadottértékadó-rendszerről szóló 2006/112/EK irányelvnek a számlázás szabályai tekintetében történő módosításáról szóló – irányelvre terjesztett elő javaslatot (COM(2009) 21 végleges), amely a tagállamoknak szintén arra ad lehetőséget, hogy a héa levonásához való jog keletkezését az adónak az eladó, illetőleg a szolgáltató részére történő kifizetéséig elhalasszák azon adóalanyok esetében, amelyek éves árbevétele nem haladja meg a tagállamok által legfeljebb 2 000 000 EUR-ban megállapítható összeghatárt, és amelyekre olyan, önként választható rendszer alkalmazandó, amely szerint az ügyleteik utáni héafizetési kötelezettség csak az ellenérték átvételekor keletkezik.

6. A kérelem tárgyát képező különös eltérő intézkedés nem érinti az Észtország, illetőleg Szlovénia által a végső fogyasztás szakaszában beszedett héabevételek összegét, és semmilyen hatással nincs az Európai Közösség számára a héából származó saját forrásokra.

ELFOGADTA EZT A HATÁROZATOT:

1. cikk

A 2006/112/EK irányelv 167. cikkétől eltérve Észtország és Szlovénia felhatalmazást kap arra, hogy a második bekezdésben említett adóalanyok esetében a hozzáadottérték-adó levonásához való jog keletkezését elhalassza addig az időpontig, amikor a hozzáadottérték-adót az eladó, illetőleg a szolgáltató részére kifizetik.

Az érintett adóalanyoknak előzőleg olyan rendszer alkalmazása mellett kell dönteniük, amely szerint az általuk végzett termékértesítések és szolgáltatásnyújtások utáni héafizetési kötelezettség az ellenérték átvételekor keletkezik. Az említett rendszerben azok az adófizetők vehetnek részt, amelyek árbevétele nem haladja meg – Szlovénia esetében – a 400 000 EUR-t, illetve – Észtország esetében – a 208 646 EUR-nak a 2006/112/EK irányelv 399. és 400. cikkével összhangban megállapított, nemzeti valutában kifejezett egyenértékét.

2. cikk

E határozat 2010. január 1-jétől alkalmazandó egy olyan irányelv rendelkezéseinek hatálybalépéséig, amely lehetővé teszi, hogy a tagállamok a héa levonásához való jog keletkezését az adónak az eladó, illetőleg a szolgáltató részére történő kifizetéséig elhalasszák azon adóalanyok esetében, amelyek éves árbevétele nem halad meg bizonyos összeghatárt, és amelyekre következésképpen olyan, önként választható rendszer alkalmazandó, amelynek értelmében a termékértékesítéseik és szolgáltatásnyújtásaik utáni héafizetési kötelezettség csak az ellenérték átvételekor keletkezik. Ez a határozat legfeljebb 2012. december 31-ig alkalmazható.

3. cikk

Ennek a határozatnak az Észt Köztársaság és a Szlovén Köztársaság a címzettje.

Kelt Brüsszelben, [...]-án/-én.

a Tanács részéről

az elnök

[1] HL L 347., 2006.12.11., 1. o.

[2] HL C […], […], […] o.

[3] HL L 57., 2007.2.24., 12. o.